ΓΡΑΠΤΗ ΕΡΩΤΗΣΗ P-2907/97 υποβολή: Heidi Hautala (V) προς την Επιτροπή (3 Σεπτεμβρίου 1997)

Θέμα: Οι κίνδυνοι για το σολομό του Ατλαντικού λόγω των ιχθυοτροφείων της Νορβηγίας

Ο ποταμός Tenojoki στα σύνορα Φινλανδίας Νορβηγίας αποτελεί για το σολομό του Ατλαντικού τη σημαντικότερη, σχεδόν φυσική περιοχή ωοτοκίας στον κόσμο. Στη Φινλανδία, ο Tenogoki είναι επίσης σημαντικός για το λαό των Sami, που ζει εκεί, καθώς και για τον τουρισμό της Λαπωνίας. Τα δύο ιχθυοτροφεία σολωμού που βρίσκονται στο Tenofjord, στην πλευρά της Νορβηγίας, αποτελούν κίνδυνο για το φυσικό σολομό. Οι αρχές της Νορβηγίας έχουν εγκρίνει ήδη την επέκταση των εν λόγω εγκαταστάσεων, ενώ είναι υπό εξέταση η έκδοση νέας άδειας λειτουργίας για το Nδδntδmφfjord. Οι σολομοί που διαφεύγουν από τα ιχθυοτροφεία ανεβαίνουν τον Tenojoki μεταφέροντας στον ποταμό άγνωστο γενετικό υλικό και νέες ασθένειες ιχθύων. Το τελικό αποτέλεσμα θα μπορούσε να είναι η μεταβολή, για παράδειγμα, της επιλογής διαδρομής, των παραγόντων ανάπτυξης και των ασθενειών, καθώς επίσης της ανθεκτικότητας του σολομού.

Η διαφυγή ψαριών από τα ιχθυοτροφεία δεν μπορεί να αποφευχθεί. Σύμφωνα με έρευνες, το Φθινόπωρο έως και 30 % των σολομών στο κάτω μέρος του Tenojoki μπορεί να είναι ψάρια που έχουν διαφύγει από ιχθυοτροφεία. Αν, για παράδειγμα, το παράσιτο του σολομού (Gurodactylus salaris) διαδοθεί στον ποταμό, θα προκαλέσει το θάνατο όλων των φυσικών σολομών. Στα ιχθυοτροφεία, το παράσιτο αυτό δεν προκαλεί πάντα επιδημία, όπως συμβαίνει στη φύση. Τούτο σημαίνει, ότι αν δεν κλείσουν τα ιχθυοτροφεία δεν μπορεί να αποφευχθεί ο θάνατος του σολομού. Με την αύξηση της δυναμικότητας των ιχθυοτροφείων αυξάνεται ο κίνδυνος ασθενειών των ψαριών, διότι συγκεντρώνονται γόνοι από διαφορετικές περιοχές.

1. Στις Συνθήκες ΕΕ θεσπίζονται η αρχή της αειφόρου ανάπτυξης και η θεμελιώδης αρχή της πρόληψης. Προτίθεται η Επιτροπή, σύμφωνα με το άρθρο 130 Ρ, να λάβει μέτρα για να σταματήσει η εκτροφή σολομού στο Tenofjord και να αποφευχθεί η ίδρυση ιχθυοτροφείου στο Nδδntaδmφfjord;

2. Σήμερα η Κοινή Αλιευτική Πολιτική της ΕΕ περιορίζεται στις θαλάσσιες περιοχές. Προτίθεται η Επιτροπή να επεκτείνει την εφαρμογή της αλιευτικής πολιτικής και στους ποταμούς που βρίσκονται στα σύνορα της ΕΕ, προκειμένου να προστατευθεί ο Tenojoki;

3. Σε ποιούς Διεθνείς Οργανισμούς προτίθεται να προσφύγει η Επιτροπή, προκειμένου να κλείσουν τα ιχθυοτροφεία του Tenofjord, και τί πράττει η Επιτροπή, προκειμένου η Νορβηγία να μην παραβιάζει την αλιευτική συνθήκη για τον Tenojoki στο Tenofjord;

4. Τί πιστώσεις προτίθεται να διαθέσει η Επιτροπή προκειμένου η Νορβηγία να ενεργήσει σύμφωνα με τις συστάσεις της NASCO για τον περιορισμό των αρνητικών επιπτώσεων των ιχθυοτροφείων στο σολομό;

Απάντηση της κας Bonino εξ ονόματος της Επιτροπής (10 Νοεμβρίου 1997)

1. Όπως γνωρίζει το αξιότιμο μέλος του Κοινοβουλίου, βάσει του άρθρου 130Π της Συνθήκης περί Ιδρύσεως της Ευρωπαϊκής Κοινότητας οι ανάγκες στον τομέα της προστασίας του περιβάλλοντος αποτελούν συνιστώσα των άλλων πολιτικών της Κοινότητας, συμπεριλαμβανομένης, μεταξύ άλλων, της κοινής αλιευτικής πολιτικής. Ωστόσο, η Νορβηγία δεν αποτελεί κράτος μέλος της Κοινότητας και, για το λόγο αυτό, δεν ισχύουν οι σχετικοί κοινοτικοί κανόνες.

2. Η κοινή αλιευτική πολιτική προβλέπει δραστηριότητες εκμετάλλευσης που αφορούν έμβιους θαλάσσιους υδρόβιους πόρους, συμπεριλαμβανομένων αποθεμάτων ανάδρομων ιχθύων και καταδρομικών ειδών.

3. και 4. Το 1998, κατά την ετήσια σύνοδο της Οργάνωσης διατήρησης του σολομού του Βορείου Ατλαντικού (NASCO) που πραγματοποιήθηκε στο Όσλο, όλα τα συμβαλλόμενα μέρη, συμπεριλαμβανομένης της Κοινότητας και της Νορβηγίας, αποφάσισαν να μειώσουν τις αρνητικές επιπτώσεις των ιχθυοτροφείων για τα αποθέματα μη εκτρεφόμενου σολομού. Επιπλέον, οι συμμετέχοντες συμφώνησαν στη λήψη μέτρων τα οποία θα περιόριζαν, κατά το μέγιστο δυνατό, τη διαφυγή σολομών εκτροφής και θα ελαχιστοποιούσαν τις επιβλαβείς γενετικές και άλλες βιολογικές αλληλεπιδράσεις που οφείλονται σε δραστηριότητες εκτροφής. Τα συμβαλλόμενα μέρη δεσμεύτηκαν να θέσουν το ανωτέρω ψήφισμα σε πλήρη ισχύ ως την έναρξη της 15ης ετήσιας συνόδου, τον Ιούνιο του 1998.

Η πλήρης εφαρμογή του ψηφίσματος αυτού ανήκει στη δικαιοδοσία της Νορβηγίας. Σύμφωνα με πληροφορίες της Νορβηγίας, η Επιτροπή θεωρεί ότι οι τρέχουσες δραστηριότητες της Νορβηγίας στον ποταμό Tenojoki πληρούν τους όρους και τις προϋποθέσεις που προβλέπονται στο ψήφισμα. Ωστόσο, η Επιτροπή θα συνεχίσει να παρακολουθεί πολύ προσεκτικά την εν λόγω κατάσταση και να προβαίνει στις αναγκαίες ενέργειες, όταν χρειάζεται.

Γενικότερα, όσον αφορά την προστασία από τις ασθένειες, η οδηγία 91/67/ΕΟΚ του Συμβουλίου σχετικά με τους όρους υγειονομικού ελέγχου που διέπουν τη διάθεση στην αγορά ζώων και προϊόντων υδατοκαλλιέργειας ((ΕΕ L 46 της 19.02.1991. )), όπως τροποποιήθηκε τελευταία από την οδηγία 95/22/ΕΚ ((ΕΕ L 243 της 11.10.1995. )), προβλέπει τις διαδικασίες που δίνουν στα κράτη μέλη τη δυνατότητα να λάβουν επιπλέον εγγυήσεις για την προστασία από ορισμένες ασθένειες. Στο πλαίσιο των συνεχιζόμενων συζητήσεων για τη θέσπιση κτηνιατρικής νομοθεσίας εντός του ευρωπαϊκού οικονομικού χώρου, η Επιτροπή επιχειρεί να διασφαλίσει την εφαρμογή όμοιων διαδικασιών στη Νορβηγία.